CELEX: 62020TN0302
Language: et
Date: 2020-05-15 00:00:00
Title: Kohtuasi T-302/20: 15. mail 2020 esitatud hagi – Del Valle Ruiz jt versus JUR

27.7.2020   
            
            
               ET
            
            
               Euroopa Liidu Teataja
            
            
               C 247/31
            
         
      15. mail 2020 esitatud hagi – Del Valle Ruiz jt versus JUR
      (Kohtuasi T-302/20)
      (2020/C 247/41)
      Kohtumenetluse keel: hispaania
      
         Pooled
      
      
         Hagejad: Antonio Del Valle Ruiz (México linn, Mehhiko) ja 36 teist hagejat (esindajad: advokaadid P. Rubio Escobar, R. Ruíz de la Torre Esporrín ja B. Fernández García)
      
         Kostja: Ühtne Kriisilahendusnõukogu
      
         Nõuded
      
      Hagejad paluvad Üldkohtul:
      
                  —
               
               
                  tühistada Ühtse Kriisilahendusnõukogu 17. märtsi 2020. aasta otsus (SRB/EES/2020/52), mis käsitleb Banco Popular Español, S.A aktsionäridele ja võlausaldajatele võimalikku hüvitise maksmist;
               
            
                  —
               
               
                  mõista kohtukulud välja kostjalt ja menetlusse astujatelt, kes täielikult või osaliselt kostja nõudeid toetasid.
               
            
         Väited ja peamised argumendid
      
      Hagi põhjenduseks esitavad hagejad kuus väidet.
      Esimene väide, et on rikutud Euroopa Parlamendi ja nõukogu 15. juuli 2014. aasta määruse (EL) nr 806/2014, millega kehtestatakse ühtsed eeskirjad ja ühtne menetlus krediidiasutuste ja teatavate investeerimisühingute kriisilahenduseks ühtse kriisilahenduskorra ja ühtse kriisilahendusfondi raames ning millega muudetakse määrust (EL) nr 1093/2010 (edaspidi „määrus nr 806/2014“) artikli 15 lõike 1 punkti g. Sellega seoses väidavad hagejad, et endised võlausaldajad ei oleks pidanud saama kriisilahendusmenetluses suuremat kahju kui tavalises maksejõuetusmenetluses.
      Teine väide, et on rikutud määruse nr 806/2014 artikli 20 lõiget 16. Sellega seoses väidavad hagejad, et vaidlustatud otsuses ei analüüsitud, kas Banco Populari endiseid aktsionäre oleksid tavalises maksejõuetusmenetluses paremini koheldud kui kriisilahendusmenetluses, arvestades, et maksejõuetusmenetlus samastati likvideerimismenetlusega. Lisaks ei viinud hinnangut läbi sõltumatu isik.
      Kolmas väide, et on rikutud Euroopa Liidu põhiõiguste harta (edaspidi „harta“) artikli 41 lõiget 2, kuna on rikutud Banco Populari endiste aktsionäride õigust olla ära kuulatud enne, kui võeti vastu üksikmeede, mis oli nende suhtes ebasoodne.
      Neljas väide, et on rikutud harta artiklit 47. Sellega seoses kinnitavad hagejad, et on rikutud Banco Populari endiste aktsionäride tõhusat kohtulikku kaitset ja seega nende kaitseõigusi.
      Viies väide, et on rikutud harta artiklit 17 ning Euroopa inimõiguste ja põhivabaduste kaitse konventsiooni protokolli 1 artiklit 1, kuna aktsionäridelt võeti nende omandiõigus ilma, et nad oleks saanud selle eest õiglast hüvitist.
      Kuues väide, et on rikutud harta artiklit 52. Sellega seoses väidavad hagejad, et Ühtne Kriisilahendusnõukogu võttis aktsionäridelt omandiõiguse ilma seaduses kehtestatud piiranguid arvestamata.